Ρεβύθια σμυρναίικα, με δεντρολίβανο
Στη Σμύρνη μαγείρευαν συχνά ρεβύθια, με πολλούς διαφορετικούς τρόπους. Σε αυτήν εδώ τη συνταγή για σμυρναίικα ρεβύθια τη διαφορά κάνει το αρωματικό δεντρολίβανο.
1/2 κιλό ρεβύθια, μουλιασμένα σε νερό αποβραδίς (αλλάζουμε 2 φορές το νερό), 250 γρ. ντοματάκια κονσέρβας, τριμμένα, 1 μεγάλη ντομάτα, σε ροδέλες, 2 κλωναράκια δεντρολίβανο, ψιλοκομμένα, 6 μεγάλα ξερά κρεμμύδια (τα 4 σε ροδέλες + τα 2 τριμμένα), 150 ml ελαιόλαδο, αλάτι, φρεσκοτριμμένο πιπέρι
Σε μια κατσαρόλα ρίχνουμε τα ρεβύθια και νερό να τα σκεπάζει.Βράζουμε σε χαμηλή φωτιά με σκεπασμένη κατσαρόλα για περίπου 1 ώρα, μέχρι να μαλακώσουν καλά.Σουρώνουμε τα ρεβύθια (κρατάμε το νερό στο οποίο έβρασαν για αργότερα), τα ρίχνουμε σε πυρέξ ή σε γάστρα και προσθέτουμε την τριμμένη ντομάτα και το τριμμένο κρεμμύδι.Ρίχνουμε το δεντρολίβανο και το ελαιόλαδο και, αν χρειαστεί, προσθέτουμε από το νερό όπου έβρασαν τα ρεβίθια τόσο όσο για να καλυφθούν.Σε ένα τηγάνι σοτάρουμε σε 1-2 κουταλιές ελαιόλαδο τις ροδέλες κρεμμυδιού για 4-5 λεπτά, ίσα να αρχίσουν να ροδίζουν.Τις στρώνουμε στην επιφάνεια των ρεβυθιών.Από πάνω βάζουμε τις ροδέλες ντομάτας (αν χρησιμοποιήσουμε) και πασπαλίζουμε με αλάτι και πιπέρι.Ψήνουμε σε προθερμασμένο φούρνο στους 180°C για περίπου 1 ώρα ή μέχρι να γίνουν τα ρεβύθια.Αφήνουμε τη ρεβυθάδα να κρυώσει λίγο και σερβίρουμε.
Ρεβύθια,Vegan,Νηστίσιμα